CELEX: 32015D0602(01)
Language: el
Date: 2015-06-01 00:00:00
Title: Απόφαση της Επιτροπής, της 1ης Ιουνίου 2015, σχετικά με τη σύσταση φόρουμ υψηλού επιπέδου για τη βελτίωση της λειτουργίας της αλυσίδας εφοδιασμού τροφίμων

2.6.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 179/3
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 1ης Ιουνίου 2015
   σχετικά με τη σύσταση φόρουμ υψηλού επιπέδου για τη βελτίωση της λειτουργίας της αλυσίδας εφοδιασμού τροφίμων
   (2015/C 179/03)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 173 παράγραφος 1 της Συνθήκης, η Ένωση και τα κράτη μέλη μεριμνούν ώστε να εξασφαλίζονται οι αναγκαίες προϋποθέσεις για την ανταγωνιστικότητα της βιομηχανίας της Ένωσης, ιδίως προάγοντας ένα περιβάλλον που να ευνοεί τη συνεργασία μεταξύ επιχειρήσεων. Σύμφωνα ιδίως με το άρθρο 173 παράγραφος 2, τα κράτη μέλη συνεννοούνται μεταξύ τους και με την Επιτροπή και, εφόσον χρειάζεται, συντονίζουν τις δράσεις τους στον συγκεκριμένο τομέα. Η Επιτροπή μπορεί να αναλαμβάνει κάθε χρήσιμη πρωτοβουλία για την προώθηση του συντονισμού αυτού.
            
         
               (2)
            
            
               Το 2010 η Επιτροπή συνέστησε μια ομάδα εμπειρογνωμόνων, το φόρουμ υψηλού επιπέδου για τη βελτίωση της λειτουργίας της αλυσίδας εφοδιασμού τροφίμων (στο εξής «το φόρουμ»). Σκοπός του φόρουμ είναι η παροχή βοήθειας προς την Επιτροπή για την ανάπτυξη σταθερής βιομηχανικής πολιτικής στον τομέα των γεωργικών τροφίμων, ακολουθώντας τις συστάσεις της ομάδας υψηλού επιπέδου για την ανταγωνιστικότητα της βιομηχανίας γεωργικών τροφίμων και εφαρμόζοντας τις πρωτοβουλίες που περιλαμβάνονται στην ανακοίνωση του 2009 με τίτλο «Βελτίωση της λειτουργίας της αλυσίδας εφοδιασμού τροφίμων στην Ευρώπη».
            
         
               (3)
            
            
               Μέχρι το 2014, το φόρουμ υψηλού επιπέδου για τη βελτίωση της λειτουργίας της αλυσίδας εφοδιασμού τροφίμων συνέβαλε στην εκτενή ανάλυση των κυριότερων παραγόντων που καθορίζουν την ανταγωνιστικότητα ολόκληρης της αλυσίδας εφοδιασμού τροφίμων, με την υιοθέτηση ολιστικής προσέγγισης. Αναγνωρίζει την ανάγκη συνοχής μεταξύ όλων των τομέων πολιτικής που επηρεάζουν την τροφική αλυσίδα της Ένωσης και ιδίως για: τη γεωργία, την ασφάλεια των τροφίμων, τη διατροφή και την υγεία, το περιβάλλον, το εμπόριο, τις χρηματοπιστωτικές αγορές, την έρευνα και την καινοτομία, και τη βιομηχανική πολιτική γενικότερα.
            
         
               (4)
            
            
               Στην τελική έκθεση του φόρουμ της 15ης Οκτωβρίου 2014, τα 47 μέλη του ζήτησαν ομόφωνα από την Επιτροπή να αναθέσει νέα εντολή στο φόρουμ για να συνεχιστεί ο εποικοδομητικός διάλογος μεταξύ των ευρωπαϊκών δημόσιων και ιδιωτικών ενδιαφερόμενων μερών σχετικά με βασικά θέματα πολιτικής, καθώς και σχετικά με νέες προκλήσεις που επηρεάζουν αρνητικά την ανταγωνιστικότητα ολόκληρης της αλυσίδας εφοδιασμού τροφίμων.
            
         
               (5)
            
            
               Η τελική έκθεση περιλαμβάνει συστάσεις σχετικά με διάφορα θέματα που θα αποτελέσουν αντικείμενο περαιτέρω συζητήσεων και πρωτοβουλιών στο επόμενο φόρουμ, όπως η ανταγωνιστικότητα και οι μικρές και μεσαίες επιχειρήσεις· οι εμπορικές πρακτικές μεταξύ επιχειρήσεων· η εσωτερική αγορά· η πρόσβαση στην αγορά· η βιωσιμότητα· η κοινωνική διάσταση· η καινοτομία· οι τιμές. Άλλα θέματα που αφορούν την ανταγωνιστικότητα της αλυσίδας εφοδιασμού τροφίμων θα μπορούσαν επίσης να αποτελέσουν το επίκεντρο των δραστηριοτήτων του φόρουμ στο μέλλον.
            
         
               (6)
            
            
               Οι εργασίες του φόρουμ θα πρέπει επομένως να συνεχιστούν.
            
         
               (7)
            
            
               Η συμμετοχή στο φόρουμ θα πρέπει να επιτρέπεται σε όλες τις εθνικές αρχές όλων των κρατών μελών, ώστε να διευκολύνονται οι ανταλλαγές καλών πρακτικών· επίσης, σε σχετικούς φορείς της βιομηχανίας και της κοινωνίας των πολιτών, και ιδίως σε εκπροσώπους των καταναλωτών, των συνδικαλιστικών οργανώσεων και των μη κυβερνητικών οργανώσεων. Η εκπροσώπηση των ιδιωτικών οργανώσεων θα πρέπει να καθοριστεί βάσει δημόσιας πρόσκλησης για να εξασφαλιστεί ισορροπημένη εκπροσώπηση των ενδιαφερόμενων μερών.
            
         
               (8)
            
            
               Θα πρέπει να προβλεφθούν κανόνες για την κοινοποίηση πληροφοριών από τα μέλη του φόρουμ, με την επιφύλαξη των κανόνων της Επιτροπής για την ασφάλεια που ορίζονται στο παράρτημα της απόφασης 2001/844/ΕΚ, ΕΚΑΧ, Ευρατόμ της Επιτροπής (1).
            
         
               (9)
            
            
               Η επεξεργασία των προσωπικών δεδομένων θα πρέπει να γίνεται σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου (2).
            
         
               (10)
            
            
               Είναι σκόπιμο να οριστεί περίοδος εφαρμογής της παρούσας απόφασης. Η Επιτροπή θα εξετάσει σε εύθετο χρόνο τη σκοπιμότητα παράτασης,
            
         ΑΠΟΦΑΣΙΖΕΙ:
   Άρθρο 1
   Αντικείμενο
   Συγκροτείται φόρουμ υψηλού επιπέδου για τη βελτίωση της λειτουργίας της αλυσίδας εφοδιασμού τροφίμων, στο εξής «το φόρουμ», με ισχύ από την ημερομηνία έκδοσης της παρούσας απόφασης.
   Άρθρο 2
   Καθήκοντα
   Το φόρουμ επικουρεί την Επιτροπή στη διαμόρφωση της βιομηχανικής πολιτικής στον τομέα των γεωργικών τροφίμων και στην ανάπτυξη σχετικών μέτρων πολιτικής που συμβάλλουν στη βελτίωση της λειτουργίας της αλυσίδας εφοδιασμού τροφίμων. Για τον σκοπό αυτό, και με βάση τις συστάσεις της τελικής έκθεσης του φόρουμ, που εγκρίθηκε στις 15 Οκτωβρίου 2014, το φόρουμ εστιάζει τις συζητήσεις του σε σχετικά θέματα, όπως τα εξής:
   
               —
            
            
               ανταγωνιστικότητα της τροφικής αλυσίδας και ΜΜΕ,
            
         
               —
            
            
               εμπορικές πρακτικές μεταξύ επιχειρήσεων,
            
         
               —
            
            
               εσωτερική αγορά,
            
         
               —
            
            
               πρόσβαση στην αγορά και εμπόριο,
            
         
               —
            
            
               βιωσιμότητα,
            
         
               —
            
            
               κοινωνική διάσταση,
            
         
               —
            
            
               καινοτομία,
            
         
               —
            
            
               τιμές,
            
         
               —
            
            
               μελλοντικές προκλήσεις που επηρεάζουν την ανταγωνιστικότητα της αλυσίδας εφοδιασμού τροφίμων.
            
         Άρθρο 3
   Διαβούλευση
   Η Επιτροπή μπορεί επίσης να ζητά τη γνώμη του φόρουμ για κάθε άλλο θέμα που σχετίζεται με τη λειτουργία της αλυσίδας εφοδιασμού τροφίμων στο πλαίσιο της εσωτερικής αγοράς, με σκοπό να διατυπώνει νέες συστάσεις.
   Άρθρο 4
   Σύνθεση – Διορισμός
   1.   Το φόρουμ αποτελείται κατ' ανώτατο όριο από 50 μέλη.
   2.   Το φόρουμ περιλαμβάνει μέλη από:
   
               α)
            
            
               τις εθνικές αρχές των κρατών μελών που είναι αρμόδιες για τον κλάδο των τροφίμων σε υπουργικό επίπεδο·
            
         
               β)
            
            
               οργανισμούς που δραστηριοποιούνται στους τομείς της βιομηχανίας γεωργικών τροφίμων και της εμπορίας και διανομής προϊόντων γεωργικών τροφίμων στην Ένωση·
            
         
               γ)
            
            
               τις κεντρικές ενώσεις και τις ομοσπονδίες σε επίπεδο ΕΕ, που εκπροσωπούν τους τομείς της γεωργίας, της βιομηχανίας επεξεργασίας τροφίμων και του εμπορίου και της διανομής προϊόντων γεωργικών τροφίμων στην Ένωση·
            
         
               δ)
            
            
               μη κυβερνητικές οργανώσεις που διαθέτουν εμπειρογνωμοσύνη σε ζητήματα σχετικά με την αλυσίδα εφοδιασμού τροφίμων.
            
         3.   Οι αρχές των κρατών μελών διορίζουν τον εκπρόσωπό τους στην προπαρασκευαστική ομάδα που ορίζεται στο άρθρο 5 παράγραφος 2.
   Τα άλλα μέλη διορίζονται από τον γενικό διευθυντή της Γενικής Διεύθυνσης Εσωτερικής Αγοράς, Βιομηχανίας, Επιχειρηματικότητας και ΜΜΕ· τα εν λόγω μέλη επιλέγονται μεταξύ των μελών οργανώσεων που διαθέτουν ικανότητες στους τομείς που ορίζονται στα άρθρα 2 και 3 και έχουν υποβάλει αίτηση. Οι οργανώσεις αυτές διορίζουν τους εκπροσώπους τους στο φόρουμ και στην προπαρασκευαστική ομάδα που ορίζεται στο άρθρο 5 παράγραφος 2.
   Η Επιτροπή μπορεί να απορρίψει εκπρόσωπο που έχει διοριστεί από μια οργάνωση, αν θεωρήσει, βάσει τεκμηριωμένων λόγων που προσδιορίζονται στο καταστατικό της, ότι ο διορισμός αυτός δεν είναι κατάλληλος. Στις περιπτώσεις αυτές, θα ζητηθεί από την οργάνωση να διορίσει άλλον εκπρόσωπο.
   4.   Τα μέλη διορίζονται για ολόκληρη την περίοδο εφαρμογής της παρούσας απόφασης. Τα μέλη ασκούν τα καθήκοντά τους έως την αντικατάστασή τους σύμφωνα με την παράγραφο 5 ή έως τη λήξη της θητείας τους.
   5.   Τα μέλη μπορούν να αντικατασταθούν για την εναπομένουσα περίοδο της θητείας τους στις εξής περιπτώσεις:
   
               α)
            
            
               όταν παραιτούνται·
            
         
               β)
            
            
               όταν δεν είναι πλέον σε θέση να συμβάλλουν αποτελεσματικά στις εργασίες του φόρουμ·
            
         
               γ)
            
            
               όταν δεν τηρούν το άρθρο 339 της Συνθήκης.
            
         6.   Τα ονόματα των μελών δημοσιεύονται στον δικτυακό τόπο της Γενικής Διεύθυνσης Εσωτερικής Αγοράς, Βιομηχανίας, Επιχειρηματικότητας και ΜΜΕ και στο μητρώο των ομάδων εμπειρογνωμόνων της Επιτροπής και άλλων παρόμοιων οντοτήτων («το μητρώο»).
   Η συγκέντρωση, η διαχείριση και η δημοσίευση των ονομάτων των μελών γίνονται σύμφωνα με τον κανονισμό (ΕΚ) αριθ. 45/2001.
   Άρθρο 5
   Λειτουργία
   1.   Στο φόρουμ προεδρεύει εκπρόσωπος της Επιτροπής. Το φόρουμ συντάσσει τελική έκθεση για τις δραστηριότητές του. Η έκθεση απευθύνεται στην Επιτροπή.
   2.   Μια προπαρασκευαστική ομάδα, στο εξής ομάδα Sherpa, προετοιμάζει τις συζητήσεις, τα βασικά έγγραφα και τις γνώμες ενόψει της εκπόνησης της ετήσιας έκθεσης του φόρουμ. Η ομάδα Sherpa απαρτίζεται από ανώτατους εκπροσώπους καθενός από τα μέλη του φόρουμ. Στην ομάδα Sherpa προεδρεύει εκπρόσωπος της Επιτροπής.
   3.   Σε συμφωνία με τις υπηρεσίες της Επιτροπής, το φόρουμ δύναται να συγκροτήσει υποομάδες για την εξέταση ειδικών ζητημάτων με βάση εντολή που ορίζεται από το φόρουμ ή την ομάδα Sherpa. Οι εν λόγω υποομάδες διαλύονται μετά την εκτέλεση της εντολής τους.
   4.   Ο εκπρόσωπος της Επιτροπής μπορεί να καλέσει εξωτερικούς εμπειρογνώμονες με ειδίκευση σε θέμα της ημερήσιας διάταξης για να συμμετέχουν σε βάση ad-hoc στις εργασίες του φόρουμ, της ομάδας Sherpa ή των υποομάδων. Επιπλέον, ο εκπρόσωπος της Επιτροπής δύναται να παρέχει καθεστώς παρατηρητή σε άτομα, σε οργανισμούς κατά την έννοια του κανόνα 8 παράγραφος 3 των οριζόντιων κανόνων που ισχύουν για ομάδες εμπειρογνωμόνων, καθώς και σε υποψήφιες προς προσχώρηση χώρες.
   5.   Οι συνεδριάσεις του φόρουμ, της ομάδας Sherpa ή των υποομάδων πραγματοποιούνται κατά κανόνα στις εγκαταστάσεις της Επιτροπής. Η Επιτροπή παρέχει γραμματειακή υποστήριξη. Στις συνεδριάσεις του φόρουμ, της ομάδας Sherpa ή των υποομάδων δύνανται να συμμετέχουν και άλλοι υπάλληλοι της Επιτροπής οι οποίοι ενδιαφέρονται για τις εργασίες.
   6.   Τα μέλη του φόρουμ, οι εκπρόσωποί τους στην ομάδα Sherpa και τις υποομάδες, καθώς και οι προσκαλούμενοι εμπειρογνώμονες και παρατηρητές συμμορφώνονται με τις υποχρεώσεις επαγγελματικού απορρήτου που προβλέπονται από τις Συνθήκες και τους κανόνες εφαρμογής τους, καθώς και με τους κανόνες ασφάλειας της Επιτροπής όσον αφορά την προστασία των διαβαθμισμένων πληροφοριών της ΕΕ, οι οποίοι προβλέπονται στο παράρτημα της απόφασης 2001/844/ΕΚ, ΕΚΑΧ, Ευρατόμ της Επιτροπής. Σε περίπτωση μη τήρησης των εν λόγω υποχρεώσεων, η Επιτροπή μπορεί να λάβει όλα τα κατάλληλα μέτρα.
   7.   Η Επιτροπή δημοσιεύει όλα τα έγγραφα για τις δραστηριότητες του φόρουμ, (ημερήσιες διατάξεις, πρακτικά και εισηγήσεις των συμμετεχόντων) είτε κατευθείαν στο μητρώο είτε μέσω συνδέσμου που παραπέμπει από το μητρώο σε ειδικό ιστότοπο. Δεν δημοσιεύονται έγγραφα σε περίπτωση που η δημοσιοποίησή τους θα έθιγε την προστασία δημόσιου ή ιδιωτικού συμφέροντος, όπως ορίζεται στο άρθρο 4 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (3).
   Η Επιτροπή, αν χρειαστεί, μπορεί να μεταφράσει το σύνολο ή μέρος των εγγράφων αυτών σε όλες τις επίσημες γλώσσες της Ένωσης.
   Άρθρο 6
   Έξοδα συνεδριάσεων
   1.   Οι συμμετέχοντες στις δραστηριότητες του φόρουμ, της ομάδας Sherpa και των υποομάδων δεν αμείβονται για τις υπηρεσίες που παρέχουν.
   2.   Τα οδοιπορικά και τα έξοδα διαμονής των συμμετεχόντων στις δραστηριότητες του φόρουμ, της ομάδας Sherpa και των υποομάδων αποδίδονται από την Επιτροπή σύμφωνα με τα ισχύοντα στην Επιτροπή.
   3.   Τα εν λόγω έξοδα καλύπτονται εντός των ορίων των κονδυλίων που τίθενται στη διάθεση της αρμόδιας υπηρεσίας, στο πλαίσιο της ετήσιας διαδικασίας κατανομής των πόρων.
   Άρθρο 7
   Δυνατότητα εφαρμογής
   Η παρούσα απόφαση λήγει στις 31 Δεκεμβρίου 2019.
   
      Βρυξέλλες, 1η Ιουνίου 2015.
      
         
            Για την Επιτροπή
         
         Elżbieta BIEŃKOWSKA
         
            Μέλος της Επιτροπής
         
      
   
   
      (1)  Απόφαση 2001/844/ΕΚ, ΕΚΑΧ, Ευρατόμ, της Επιτροπής, της 29ης Νοεμβρίου 2001, για την τροποποίηση του εσωτερικού κανονισμού της (ΕΕ L 317 της 3.12.2001, σ. 1).
   
      (2)  Κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ L 8 της 12.1.2001, σ. 1).
   
      (3)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 43).